Sygehus Thy-Mors laver nu et målrettet kursus for at forebygge komplikationer hos overvægtige, der er gravide. Målet er at give de gravide viden om sunde kostvaner og få dem til at motionere. Og begge dele vil de opleve under kursus-forløbet.

Der er store komplikationer forbundet med at føde, amme og passe et nyfødt barn, når man er overvægtig. Dels føder overvægtige kvinder generelt meget store børn, dels er det svært for mange overvægtige mødre at få den meget vigtige amning af de nyfødte til at fungere. - Vi ved at 14 procent af alle nordjyske kvinder er overvægtige. Det er jo mange, og også over landsgennemsnittet. Af dem vil vi gerne have fat i så mange som muligt, når de bliver gravide. Både for deres egen skyld, men også for deres barns skyld, siger Mona Østergaard Klit, sundhedskoordinator på Sygehus Thy-Mors og en af initiativtagerne til det nye kursus. Fødsels-komplikationer er bare nogle af de alvorlige komplikationer, som gravide overvægtige risikerer. - Overvægtige gravide får som regel meget store børn. Derfor bliver fødslen ofte meget hård, og mange ender med i sidste ende at skulle have et akut kejsersnit. En anden stor udfordring er at få gang i amningen, hvor det kræver at man får spædbarnet til at ligge rigtigt. Det har mange overvægtige kvinder svært ved, siger sundhedskoordinatoren. Alle overvægtige gravide bliver fremover tilbudt kurset allerede, når de får konstateret graviditeten ved egen læge eller første gang de kommer til jordemoder, efter at graviditeten er konstateret.